31976L0211
L 046/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 20 януари 1976 година
относно сближаване на законодателствата на държавите-членки относно определянето на теглото и обема на някои продукти в готови опаковки
(76/211/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100 от него,
като взе предвид предложението на Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че в повечето държави-членки условията за предоставяне за продажба на продукти в готова опаковка са предмет на задължителна нормативна уредба, различна за отделните държави-членки, което затруднява търговията с такива продукти в готови опаковки; като има предвид, че следователно е необходимо сближаване на разпоредбите в тази област;
като има предвид, че за да се даде възможност потребителите да бъдат правилно информирани, следва да се представи методът за отбелязване върху готовата опаковка на номиналното тегло или на номиналния обем на съдържащия се в нея продукт;
като има предвид, че е необходимо също така да се посочат допустимите отрицателни грешки в съдържанието на готовите опаковки и че следва да бъде определен референтен метод за такъв контрол, за да се установи прост метод, гарантиращ, че готовите опаковки отговарят на установените разпоредби;
като се има предвид, че член 16 от Директива 71/316/ЕИО на Съвета от 26 юли 1971 г. относно сближаването на законодателствата на държавите-членки, отнасяща се до общите разпоредби за измервателните уреди и за методите за метрологичен контрол (3), последно изменена с Акта за присъединяване (4), предвижда съгласуването на изискванията за пазарна реализация на някои продукти, в частност що се отнася до измерването и отбелязването на количеството на продуктите в готова опаковка, да може да бъде обхванато от отделни директиви;
като има предвид, че прекалено бързата промяна на средствата за количествено определяне, предвидени в националното законодателство и организацията на нови системи за контрол, както и приемането на нова система за измерване биха представлявали трудност за някои държави-членки, за същите следва да се предвиди преходен период; като има предвид, че такава разпоредба не би трябвало обаче да затруднява допълнително търговията в рамките на общността с продуктите, за които се отнася и че тя не бива да пречи на привеждането в изпълнение на Директивата в другите държави-членки,
ПРИЕ НАСТОЯЩАТА ДИРЕКТИВА:
Член 1
Настоящата директива се отнася до готовите опаковки, съдържащи продукти, с изключение на посочените в Директива 75/106/ЕИО на Съвета от 19 декември 1974 г. относно сближаването на законодателствата на държавите-членки за определянето на обема на някои предварително опаковани течности в готови опаковки (5), предназначени за продажба в постоянни единични номинални количества, които:
-
се равняват на стойностите, предварително определени от опаковчика,
-
са изразени в единици за тегло или обем,
-
не падат под 5 г или 5 мл и не надхвърлят 10 кг или 10 л.
Член 2
1. Готова опаковка по смисъла на настоящата директива е комбинацията от продукта и индивидуалната опаковка, в която той е предварително опакован.
2. Даден продукт е готово опакован тогава, когато е поставен в опаковка от какъвто и да е характер, без купувачът да присъства на опаковането, а количеството продукт, което се съдържа в опаковката, е с предварително определена стойност и не може да бъде променяно без опаковката да бъде отворена или да претърпи осезаема промяна.
Член 3
1. Знака на ЕИО, посочен в раздел 3.3 от приложение I, могат да носят онези готови опаковки, които са в съответствие с настоящата директива и с приложение I към нея.
2. Те подлежат на метрологичен контрол съгласно условията, определени в приложение I, раздел 5 и в приложение II.
Член 4
1. Върху всички готови опаковки, посочени в член 3, в съответствие с приложение I, трябва да бъдат посочени теглото или обемът на продукта, който те следва да съдържат, известни като „номинален обем“ или „номинално тегло“.
2. Върху готовите опаковки, съдържащи течни продукти, следва да бъде отбелязан техният номинален обем, а върху готовите опаковки, които съдържат други продукти, следва да бъде отбелязано тяхното номинално тегло, освен в случаите, когато търговската практика или вътрешната нормативна уредба предвиждат друго и са еднакви във всички държави-членки, или в случаите на противоречиви правила в рамките на Общността.
3. Ако търговската практика или вътрешната нормативна уредба, отнасящи се до определена категория продукти или вид готови опаковки, не са еднакви във всички държави-членки, върху тези готови опаковки следва най-малкото да бъде изписана метрологичната информация, съответстваща на търговската практика или вътрешната нормативна уредба на страната, за която те са предназначени.
4. До изтичането на преходния период, през който в рамките на Общността се допуска използването на британските имперски мерни единици, посочени в приложение II на Директива 71/354/ЕИО на Съвета от 18 октомври 1971 г. относно сближаването на законодателствата на държавите-членки относно мерните единици (6), изменена с Акта за присъединяване, като данните за номиналното тегло и/или номиналния обем на съдържанието, изразени в единици по международната мерна система SI в съответствие с раздел 3.1 от приложение I към настоящата директива, ще бъдат - ако Обединеното кралство или Ирландия желаят това - придружени на техните национални територии от еквивалентната стойност, изразена в британски имперски мерни единици, изчислени на базата на следните коефициенти на превръщане:
1 г = 0,0353 унции (аvoirdupois),
1 кг = 2,205 фунта,
1 мл = 0,0352 течни унции,
1 л = 1,760 пинти или 0,220 галона.
Член 5
Държавите-членки не могат да отказват, забраняват или ограничават пускането на пазара на готови опаковки, отговарящи на изискванията и тестовете, установени в настоящата директива, по причини, отнасящи се до изискванията за обозначенията, които следва да бъдат изписани на такива готови опаковки съгласно настоящата директива, до определянето на техния обем или тегло или до методите, с които те са били измерени или проверени.
Член 6
Необходимите изменения с оглед привеждане на изискванията, залегнали в Приложения I и II към настоящата директива, в съответствие с постиженията на техническия прогрес трябва да бъдат приети съгласно процедурата, установена в членове 18 и 19 от Директива 71/316/ЕИО.
Член 7
1. Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива, в срок от 18 месеца от нейното нотифициране. Те незабавно уведомяват Комисията за това.
2. Чрез дерогация от параграф 1, Белгия, Ирландия, Нидерландия и Обединеното кралство могат да отложат приложението на настоящата директива и на приложенията към нея най-късно до 31 декември 1979 г.
3. През периода, когато Директивата не е действаща в дадена държава-членка, последната няма да въвежда по-строги мерки за контрол върху количеството на съдържанието на готовите опаковки, предмет на настоящата директива и идващи от други държави членки, отколкото мерките, действащи към момента на приемане на Директивата.
4. През същия период държавите-членки, които са привели Директивата в изпълнение, се задължават да приемат наравно и при еднакви условия както готовите опаковки, съответстващи на изискванията на настоящата Директива, готовите опаковки, идващи от държави-членки, които се ползват от дерогацията, предвидено в параграф 2 на настоящия член, и съответстващи на раздел 1 от приложение I, дори ако върху тях не е положен знакът на ЕИО, посочен в раздел 3.3 от приложение I.
5. Предвидените в приложение I, раздел 5 проверки следва да се извършват от компетентните власти на държавата-членка, за която са предназначени готовите опаковки, когато същите са произведени извън Общността и се внасят на нейна територия в държава-членка, която още не е привела в изпълнение Директивата в съответствие с настоящия член.
6. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 8
Адресати на настоящата директива са държавите-членки.
Съставено в Брюксел на 20 януари 1976 година.